Sindikaatlede vas oor R99 miljoen se BTW-bedrogFoto: Valke/SAPD Nege lede van ŉ sindikaat, wat daarvan verdink word dat hulle ŉ grootskaalse BTW-bedrogskema bedryf het, is deur die direktoraat vir prioriteitsmisdaadondersoeke (die Valke) in hegtenis geneem. Die bedrogspul het moontlik tot ŉ verlies van meer as R90 miljoen in die fiskus gelei. “Die nege verdagtes, agt mans en ŉ vrou, tussen 35 en 70 jaar oud, is by hul huise in gegoede woonbuurte van Gauteng en KwaZulu-Natal in hegtenis geneem,” het brig Hangwani Mulaudzi, woordvoerder van die Valke, gesê. “ŉ Soek- en beslagleggingsoperasie is Woensdagoggend terselfdertyd by twaalf huise uitgevoer. Dit sluit ook ŉ aantal sakepersele in.” Mulaudzi het gesê die klopjag is beplan in samewerking met die Valke se eenheid vir kubermisdade, handelsmisdade en die blitspatrollie ná ŉ ondersoek deur beamptes van die Suid-Afrikaanse Inkomstediens (SAID). “Die SAID-ondersoek het aan die lig gebring dat die sindikaat, insluitend ŉ boekhouer in Durban en Benoni, terugbetalings van R99 miljoen geëis het deur 15 fiktiewe verkopers wat vir BTW geregistreer is. Vervalste verkoperbesonderhede en stawende dokumentasie is gebruik om die verkopers te registreer.” Die SAID het ongeveer R30,6 miljoen uitbetaal voor die slenter aan die lig gekom het en verdere betalings is gestop. Die opbrengs uit die slenter is in bankrekeninge betaal van waar die geld deur minstens 35 sogenaamde verskaffers gewas is. Beamptes het tydens die klopjag beslag gelê op ŉ AK47 en vuurwapens, ongeveer €2 300 en R250 000 kontant, verskeie goudstawe, Krugerrande ter waarde van miljoene rand, en dokumentasie. Van die dokumente wat gevind is, is identiteitsdokumente en bankkaarte van die mense wat as BTW-verkopers geregistreer is. Voertuie by die huise in Wierdapark (Centurion) waar die bedrywighede uitgevoer is, sluit ŉ Maserati en Mercedes-Benz Gelandewagen in, het Mulaudzi bygevoeg. Lede van die SAID se ondersoekspan sal die Valke in sy ondersoek bystaan. Die verdagtes sal binnekort in die handelsmisdaadhof in Durban en Pretoria verskyn.